נמל התעופה הבין-לאומי ג'ון פ. קנדי

נמל התעופה הבין-לאומי ג'ון פ. קנדי (באנגלית: John F. Kennedy International Airport, ובקיצור JFK) הוא החשוב, החדש והעמוס מבין שלושת נמלי התעופה המשרתים את העיר ניו יורק בארצות הברית (האחרים הם לה גוארדיה וניוארק). הנמל ממוקם בשכונת ג'מייקה ברובע קווינס בדרום-מזרח ניו-יורק, כ-24 ק"מ ממרכז העיר במנהטן. במקור היה שמו של הנמל "איידלוויילד" (Idlewild Airport) והוא סומן בקוד יאט"א IDL ובקוד איקאו KIDL, אך ב-1963 שונה שמו והוא נקרא על שם נשיא ארצות הברית ג'ון פ. קנדי. נמל התעופה משמש כשער הכניסה הבינלאומי החשוב ביותר לארצות הברית כולה, ועוברים בו כ-17% מהנכנסים לארצות הברית, וכן כמסוף המטען האווירי הגדול במדינה. בשנת 2017 שירת נמל התעופה 59,400,000 נוסעים, יותר מ-1,400,000 טון מטען ו-408,913 המראות ונחיתות. הנמל מופעל על ידי רשות הנמלים של ניו יורק וניו ג'רזי. בנמל פועלות כ-80 חברות תעופה מכ-150 מדינות המפעילות ממנו טיסות סדירות. אף שהוא ידוע בעיקר כשער הכניסה הבינלאומי החשוב למדינה, עוברת דרכו גם תחבורה אווירית פנימית בהיקף גדול. הנמל משמש בסיס פעולה חשוב לחברות התעופה דלתא איירליינס, אמריקן איירליינס וג'ט בלו איירוויז (JetBlue Airways). בשדה ארבעה מסלולים ושישה טרמינלים המכילים 128 שערים הממוספרים 1–8, לא כולל טרמינל 3 (שנהרס ב-2013) וטרמינל 6 (שנהרס ב-2011). הם מקושרים זה לזה בקו רכבת המכונה "איירטריין" (AirTrain, מילולית: "רכבת אוויר"). קו זה מחבר את כל הטרמינלים ומקשר אותם אל הרכבת התחתית של ניו יורק ואל הרכבת ללונג איילנד. בנוסף פועלים גם שירותי אוטובוס ומוניות אל הנמל וממנו. סינגפור איירליינס מפעילה מהנמל טיסה לנמל התעופה סינגפור, שהינה הטיסה המסחרית הארוכה בעולם. נתונים כלכליים עיריית ניו יורק השקיעה כ-150 מיליון דולר בהקמת שדה התעופה. ומאז רשות הנמלים מתחזקת את שדה התעופה, והשקיעה בכך עד כה למעלה מ-7.6 מיליארד דולר. כ-37 אלף איש מועסקים ישירות על ידי שדה התעופה בשכר של יותר מ-16.2 מיליארד דולר לשנה. הפעלת שדה התעופה תורמת לכלכלת המטרופולינים ניו יורק וניו ג'רזי כ-45.7 מיליארד דולר בכך שמייצרת עוד כ-300 אלף משרות. טיסות לישראל וממנה אל על מפעילה 16 טיסות שבועיות בין תל אביב לנמל, המבוצעות במטוסי בואינג 787. ארקיע מפעילה 3 טיסות שבועיות בין תל אביב לנמל, המבוצעות במטוסי איירבוס A330-200. דלתא איירליינס מפעילה טיסה יומית בין תל אביב לנמל בשגרה, ובתקופות עמוסות מפעילה כ-2 טיסות יומיות. הטיסות מבוצעות במטוסי איירבוס A330-900. אמריקן איירליינס החלה להפעיל טיסה יומית בין הנמל לתל אביב ב-9 במאי 2021 והפסיקה את הפעלתו בפרוץ מלחמת חרבות ברזל, אך הודיעה שתשוב להפעילו במרץ 2026. טיסה זו מבוצעת במטוס בואינג 777-200ER. ציוני דרך 1942 – החלה בניית שדה התעופה הבינלאומי החדש באתר מגרש גולף איידלוויילד (Idlewild) בקווינס שבניו יורק, תחת חוזה שנחתם עם עיריית ניו יורק. 1947 – רשות הנמלים של ניו יורק וניו ג'רזי החלה להפעיל את שדה התעופה ב-1 ביוני, בחוזה שכירות של עיריית ניו יורק. 1948 – ב-9 ביולי החלו טיסות מסחריות. 1963 – שמו של שדה התעופה הוסב לנמל התעופה על-שם ג'ון פ. קנדי ב-24 בדצמבר, לזכר נשיא ארצות הברית ה-35 שנרצח באותה שנה. 1964 – ב-7 בפברואר הגיעו הביטלס לראשונה לארצות הברית וערכו בו מסיבת עיתונאים. 1978 – התרחש השוד בחברת התעופה לופטהנזה 2000 – עבר בנמל התעופה הנוסע המיליארד. 2004 – רשות הנמלים והעיר ניו יורק הגיעו להסכם המבטיח את המשך פעילותו עד שנת 2050. 2007 – ב-19 במרץ נחת בו לראשונה מטוס הנוסעים הגדול בעולם, האיירבוס A380, במבחן "הוכחת מסלול" (route-proving test). ב-1 באוגוסט 2008 הנחיתה בו חברת התעופה אמירטס מטוס איירבוס A380 מאויש בנוסעים, לראשונה בארצות הברית. 2013 – בשנה זו עברו לראשונה בנמל התעופה 50 מיליון נוסעים. בתרבות נמל התעופה הבין-לאומי ג'ון פ. קנדי מופיע בסדרת הטלוויזיה הדוקומנטרית "הנדסת אקסטרים " המשודרת בערוץ דיסקברי ובערוץ המדע . הפרק " נמל התעופה הבין-לאומי ג'ון פ. קנדי " שודר ב-25 באוקטובר 2006 כחלק מעונה 5. גלריה ראו גם נמל התעופה לה גוארדיה נמל התעופה הבין-לאומי ניוארק ליברטי קישורים חיצוניים אתר האינטרנט הרשמי של נמל התעופה הבין-לאומי ג'ון פ. קנדי הנמל האתר AirNav סיקור עמידה בזמנים לנמל התעופה באתר רשות התעופה האזרחית הפדרלית הניו יורק טיימס, הזנחה, עומס ואיחורים כרוניים: שדה התעופה בניו יורק מנסה להמריא מחדש, באתר TheMarker‏, 6 בנובמבר 2018 נמל התעופה הבין-לאומי ג'ון פ. קנדי, ברשת החברתית פייסבוק נמל התעופה הבין-לאומי ג'ון פ. קנדי, ברשת החברתית X (טוויטר) הערות שוליים